Seun (10) deur jagluiperd aangeval tydens skooluitstappieAiden Fry. Foto: Facebook Aiden Fry , ŉ tienjarige seun van Pietermaritzburg, is tydens ŉ skooluitstappie in KwaZulu-Natal deur ŉ jagluiperd aangeval. Aiden, ŉ leerling aan Cowan House, was Donderdag saam skoolmaats op ŉ uitstappie by Kwa Cheetah Breeding Project by die Nambiti-wildreservaat naby Ladysmith. Aiden se pa, Craig, het Woensdag aan Maroela Media gesê sy seun en ŉ groep skoolmaats het tydens die uitstappie omstreeks 10:00 buite die heining van ŉ jagluiperdkamp gestaan. Die plek waar die jagluiperd Aiden gebyt het. Foto: Verskaf “My pa het ŉ wildplaas en Aiden is van kleintyd af geleer om wilde diere te respekteer en te weet hulle is gevaarlik,” het Fry gesê. “Die groep kinders het die hanteerder gehoorsaam en sowat twee tot drie meter van die heining af gestaan. Die hanteerder was binne-in die kamp en het ŉ stok by hom gehad terwyl hy die kinders meer oor die jagluiperds vertel het.” Volgens Fry het ooggetuies gesê ŉ jagluiperdmannetjie het nuuskierig na die groep kinders gestap en op en af langs die heining geloop. Een van Aiden se wonde voordat dit behoorlik skoongemaak is. “Hy het teruggeloop na die hanteerder, wat in die middel van die kamp gestaan het, toe hy skielik omgedraai en volspoed op die kinders afgepyl en teen die heining gespring het.” Fry het gesê die momentum van die jagluiperd se spoed het veroorsaak dat die heining na die kinders se kant toe oorgehel het. Die dier se pote en kop het deur die heining gedruk. “Die jagluiperd het met sy linkerklou Aiden links voor aan die bors beetgekry. Sy ander klou het Aiden aan sy regterskouer gehak en hy het sy kake in Aiden se linkerskouer ingedryf.” Die heining het weer regop gekom met Aiden steeds in die dier se kloue. Die hanteerder het tussenbeide getree en uiteindelik die jagluiperd van Aiden afgekry. “Stukke vleis is uit sy skouer geruk. Hy is ná die tyd na ŉ hospitaal op Ladysmith geneem waar die dokter kamstig sy wonde skoongemaak en met 37 steke geheg het. Hulle het vir hom pynmedikasie gegee en met ŉ paar pynpille ontslaan.” Aiden en sy skoolmaats was teen sowat 17:00 terug in Pietermaritzburg. Sy ouers het hom na die Mediclinic Pietermaritzburg gehaas nadat hy versteurd voorgekom en gebraak het. Sy wonde het glo ontsteek geraak. Hy moes Vrydag ŉ twee uur lange operasie ondergaan terwyl sy wonde weer oopgemaak, behoorlik skoongemaak en geheg is. Hy is Maandag uit die hospitaal ontslaan en sterk tans by die huis aan. Fry het gesê die skool en reservaat het die gesin by die hospitaal besoek om hulp en ondersteuning te bied. Die skool het glo ook onderneem om Aiden se mediese onkoste te betaal, terwyl die reservaat op sy beurt ŉ ondersoek van stapel gestuur het om te verhoed dat so iets weer gebeur. “Aiden is nou bang vir ŉ jagluiperd, maar dit is verstaanbaar. Ons hoop en glo dat hy mettertyd van die vrees sal herstel,” het Fry bygevoeg. Fry het gesê hulle wil geensins hê dat die jagluiperd van kant gemaak word nie. “Dit is ŉ wilde dier en hy het natuurlik opgetree. Die ideaal sal wees om hom te beskerm en in die natuur vry te laat waar hy hoort.”